Omnibus presentes literas inspecturis, G... archipresbiter Varziacensis et magister J... de Charitate clericus, salutem in Domino. Notum facimus quod cum inter religiosos viros, priorem et conventum de Charitate, ex una parte, et dominum Philippum de Campivoto, militem, ex alia, coram discreto viro officiali Autissiodorensi, authoritate ordinaria, contentio verteretur, super eo quod dictus Philippus aquam que solebat currere ad molendinum ipsorum de Garchiaco a solito cursu diverterat, ut dicebant, et per prescriptionem legitimam cursum aque molendini predicti obtinuerant pacifice et quiete; dicto Philippo in contrarium allegante quod secundum consuetudines patris, non obstante prescriptione predicta, dictum aque cursum divertere poterat juxta sue libitum voluntatis, pro eo quod predecessores ipsius aliud molendinum olim habuerant in superiori parte, quod solebat molere de aqua predicta. Et cum dicte partes in nos, tanquam in arbitros super iis, sub certa pena, compromisissent, tandem nos, auditis rationibus hinc et inde, inquisita super hec diligentius veritate, bonorum virorum usi consilio, die dominica qua cantatur quasimodo, partibus assignata ad proferendum arbitrium supradictum, arbitrando pronunciamus quod predicti religiosi solitum cursum aque ad suum molendinum venientem, sicut antea tenuerant, deinceps teneant pacifice et quiete absque impedimento dicti militis vel suorum. Hoc tamen salvo quod quotiescumque dictus miles vel successores sui voluerint construere molendinum in loco qui dicitur Centcoves, ubi molendinum esse solebat, licitum sit eisdem aquam divertere ad supradictum locum pro sue libito voluntatis, ita videlicet quod a saltu molendini constructi, a loco ubi cadet aqua, supradicti religiosi aquam predictam ad solitum cursum molendini ipsorum ducere poterunt prout erit utile molendino predicto. Nec dictus miles pro adaquandis pratis suis dictum aque cursum solitum divertere poterit, vel aliquatenus impedire. Item pronunciamus quod marrementum quod confessus fuit se asportasse a molendino dictorum religiosorum ad idem infra octo dies reportet, vel valorem ipsius. Preterea dicte partes voluerunt et concesserunt sub pena predicta quod nos infra octavas hujus instantis festi nativitatis beati Joannis Baptiste, super expensis factis, coram officiali predicto et super damnis que dicti religiosi incurrerunt, propter impedimentum cursus aque predicti, iterum arbitremur et ipse promiserunt per penam predictam et tenentur dictum arbitrium observare. In cujus rei testimonium et munimen nos, ad petitionem partium predictarum, literis presentibus sigilla nostra duximus apponenda. Datum die dominica supradicta, anno Domini millesimo ducentesimo quinquagesimo quarto.